[pic] | ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ |

Βρυξέλλες, 25.07.2006

COM(2006) 424 τελικό

2004/0001 (COD)

ΑΝΑΚΟΙΝΩΣΗ ΤΗΣ ΕΠΙΤΡΟΠΗΣ ΠΡΟΣ ΤΟ ΕΥΡΩΠΑΪΚΟ ΚΟΙΝΟΒΟΥΛΙΟ σύμφωνα με το άρθρο 251 παράγραφος 2 δεύτερο εδάφιο της συνθήκης ΕΚ σχετικά με

την κοινή θέση του Συμβουλίου ενόψει της έκδοσης οδηγίας του Ευρωπαϊκού Κοινοβουλίου και του Συμβουλίου σχετικά με τις υπηρεσίες στην εσωτερική αγορά

2004/0001 (COD)

ΑΝΑΚΟΙΝΩΣΗ ΤΗΣ ΕΠΙΤΡΟΠΗΣΠΡΟΣ ΤΟ ΕΥΡΩΠΑΪΚΟ ΚΟΙΝΟΒΟΥΛΙΟσύμφωνα με το άρθρο 251 παράγραφος 2 δεύτερο εδάφιο της συνθήκης ΕΚσχετικά με

την κοινή θέση του Συμβουλίου ενόψει της έκδοσης οδηγίας του Ευρωπαϊκού Κοινοβουλίου και του Συμβουλίου σχετικά με τις υπηρεσίες στην εσωτερική αγορά

1 . ΙΣΤΟΡΙΚΟ

Ημερομηνία διαβίβασης της πρότασης στο Ευρωπαϊκό Κοινοβούλιο και στο Συμβούλιο (έγγραφο COM(2004)2 τελικό - 2004/0001 COD): | 06.02.2004 |

Ημερομηνία γνωμοδότησης της Ευρωπαϊκής Οικονομικής και Κοινωνικής Επιτροπής: | 09.02.2005 |

Ημερομηνία γνωμοδότησης της Επιτροπής των Περιφερειών: | 29.09.2004 |

Ημερομηνία γνωμοδότησης του Ευρωπαϊκού Κοινοβουλίου σε πρώτη ανάγνωση: | 16.02.2006 |

Ημερομηνία διαβίβασης της τροποποιημένης πρότασης: | 06.04.2006 |

Ημερομηνία έκδοσης της κοινής θέσης με ειδική πλειοψηφία: | 24.07.2006 |

2 . ΣΤΟΧΟΣ ΤΗΣ ΠΡΟΤΑΣΗΣ ΤΗΣ ΕΠΙΤΡΟΠΗΣ

Η πρόταση της Επιτροπής αποσκοπεί:

- στη βελτίωση της βάσης για την οικονομική ανάπτυξη και την απασχόληση στην ΕΕ·

- στη δημιουργία μιας πραγματικής εσωτερικής αγοράς υπηρεσιών με την άρση των νομικών και διοικητικών εμποδίων που παρακωλύουν την ανάπτυξη των δραστηριοτήτων παροχής υπηρεσιών·

- στην ενίσχυση των δικαιωμάτων των καταναλωτών ως χρηστών υπηρεσιών·

- στην καθιέρωση νομικά δεσμευτικών υποχρεώσεων για την αποτελεσματική διοικητική συνεργασία μεταξύ των κρατών μελών.

3 . ΠΑΡΑΤΗΡΗΣΕΙΣ ΣΧΕΤΙΚΑ ΜΕ ΤΗΝ ΚΟΙΝΗ ΘΕΣΗ

3.1 . Γενικά σχόλια

Η κοινή θέση που εκδόθηκε από το Συμβούλιο διατηρεί όντως την ουσία της τροποποιημένης πρότασης της Επιτροπής, η οποία, με τη σειρά της, είχε ενσωματώσει τη μεγάλη πλειονότητα των τροπολογιών που ενέκρινε το Ευρωπαϊκό Κοινοβούλιο στην πρώτη ανάγνωση. Επιπλέον, όσον αφορά τα βασικά στοιχεία της πρότασης (ιδίως τις εξαιρέσεις από το πεδίο εφαρμογής και τις διατάξεις που αφορούν την ελεύθερη παροχή υπηρεσιών), η κοινή θέση του Συμβουλίου έχει παραμείνει στο πλαίσιο της πολιτικής συμφωνίας που επιτεύχθηκε από το Ευρωπαϊκό Κοινοβούλιο, η οποία αντικατοπτρίζεται πλέον στην κοινή θέση, όπως συνέβαινε και με την τροποποιημένη πρόταση της Επιτροπής.

Συνολικά, η κοινή θέση ενσωματώνει, είτε πλήρως είτε κατά το πνεύμα τους, όλες τις τροπολογίες του Ευρωπαϊκού Κοινοβουλίου που έγιναν δεκτές από την Επιτροπή στην Ολομέλεια. Σε σχέση με ορισμένα άλλα ζητήματα, απαντά στις ανησυχίες που εκφράζονταν με τις τροπολογίες του Ευρωπαϊκού Κοινοβουλίου και βρίσκει λύσεις για τις ανησυχίες αυτές, έστω και αν διαφέρει η διατύπωση. Τέλος, η κοινή θέση περιέχει επίσης μια σειρά πρόσθετων νέων διατάξεων, οι οποίες θα αυξήσουν τη διαφάνεια και τη συνεργασία μεταξύ κρατών μελών και Επιτροπής και ενδέχεται να αποδειχθούν καθοριστικής σημασίας για την ορθή εφαρμογή της οδηγίας.

Τα κύρια σημεία της κοινής θέσης σχολιάζονται λεπτομερώς παρακάτω. Πρώτα, σχολιάζονται εκείνα που αντιστοιχούν στις τροπολογίες του Ευρωπαϊκού Κοινοβουλίου. Τα σημεία αυτά είναι και τα περισσότερα, δεδομένου ότι, τόσο η τροποποιημένη πρόταση της Επιτροπής όσο και η κοινή θέση του Συμβουλίου, ενσωμάτωσαν την πλειονότητα των τροπολογιών του Ευρωπαϊκού Κοινοβουλίου. Έπειτα, αναπτύσσονται άλλα ζητήματα, τα οποία προστέθηκαν από το Συμβούλιο στην κοινή θέση του.

3.2. Σημεία της κοινής θέσης που αντιστοιχούν στις τροπολογίες του Ευρωπαϊκού Κοινοβουλίου

3.2.1. Πεδίο εφαρμογής και άλλες γενικές διατάξεις (άρθρα 1-4)

Ειδικοί νομοθετικοί τομείς (άρθρο 1). Όσον αφορά το αντικείμενο της οδηγίας και τη σχέση του με ειδικούς νομοθετικούς τομείς (θεμελιώδη δικαιώματα, εργατικό δίκαιο, ποινικό δίκαιο, προστασία ή προαγωγή της πολιτιστικής και γλωσσικής πολυμορφίας και πλουραλισμός των μέσων ενημέρωσης), η κοινή θέση ενσωματώνει την ουσία των τροπολογιών του Ευρωπαϊκού Κοινοβουλίου (7, 8, 290, 291, 297, 298, 299, αντίστοιχο τμήμα της αριθ. 72) και της τροποποιημένης πρότασης, με ορισμένες προσαρμογές στη διατύπωση, οι οποίες γίνονται δεκτές από την Επιτροπή, καθόσον αποσκοπούν στη βελτίωση του κειμένου χωρίς να μεταβάλουν την ουσία της ψήφου του Ευρωπαϊκού Κοινοβουλίου ή της τροποποιημένης πρότασης της Επιτροπής.

Πεδίο εφαρμογής (άρθρο 2). Όσον αφορά το πεδίο εφαρμογής της οδηγίας, η κοινή θέση λαμβάνει υπόψη σε μεγάλο βαθμό τις τροπολογίες που εγκρίθηκαν από το Ευρωπαϊκό Κοινοβούλιο κατά την πρώτη ανάγνωση. Όσον αφορά τις υπηρεσίες γενικού ενδιαφέροντος (κοινής ωφέλειας) , η κοινή θέση αντικατοπτρίζει πλήρως το περιεχόμενο των τροπολογιών του Ευρωπαϊκού Κοινοβουλίου (βλ. ειδικότερα τις τροπολογίες αριθ. 13, 44, 73 και τα αντίστοιχα τμήματα των τροπολογιών αριθ. 72 και 289) και, σε σύγκριση με την τροποποιημένη πρόταση, διευκρινίζει περαιτέρω στο κείμενο του άρθρου 2 ότι οι μη οικονομικές υπηρεσίες γενικού ενδιαφέροντος δεν εμπίπτουν στο πεδίο εφαρμογής της οδηγίας. Σε σχέση με τις μεταφορικές υπηρεσίες και τις λιμενικές υπηρεσίες , η κοινή θέση επιβεβαιώνει την εξαίρεση όλων των μεταφορικών υπηρεσιών, συμπεριλαμβανομένων των λιμενικών υπηρεσιών, όπως εγκρίθηκε με τις τροπολογίες αριθ. 20 και 306 του Ευρωπαϊκού Κοινοβουλίου. Σε σύγκριση με την τροποποιημένη πρόταση, η διατύπωση της εξαίρεσης των μεταφορικών υπηρεσιών τροποποιήθηκε ελαφρά, ώστε να ευθυγραμμιστεί με τη διατύπωση του άρθρου 51 τις Συνθήκης και συγχωνεύθηκε με την εξαίρεση των λιμενικών υπηρεσιών. Αυτό δεν αλλάζει την ουσία της διάταξης και επομένως γίνεται δεκτό από την Επιτροπή. Όσον αφορά τις οπτικοακουστικές υπηρεσίες , η ουσία των τροπολογιών αριθ. 19 και 79 του Ευρωπαϊκού Κοινοβουλίου αντικατοπτρίζεται στην κοινή θέση. Η κοινή θέση αναδιατυπώνει ελαφρά το σχετικό κείμενο του άρθρου 2 της τροποποιημένης πρότασης, για να διευκρινιστεί ότι η εξαίρεση των οπτικοακουστικών υπηρεσιών καλύπτει και τις κινηματογραφικές υπηρεσίες· αυτό γίνεται δεκτό από την Επιτροπή. Ως προς την εξαίρεση των κοινωνικών υπηρεσιών , οι τροπολογίες του Ευρωπαϊκού Κοινοβουλίου (βλ. τροπολογίες 252, 294, 295 και 296) έχουν επίσης ληφθεί υπόψη στην κοινή θέση. Σε σύγκριση με την τροποποιημένη πρόταση της Επιτροπής, η κοινή θέση διευκρινίζει περαιτέρω ότι οι υπηρεσίες που παρέχονται από φιλανθρωπικές οργανώσεις καλύπτονται επίσης από την εξαίρεση· η Επιτροπή αποδέχεται το κείμενο αυτό, διότι είναι της γνώμης ότι ο ορισμός που περιέχει η κοινή θέση θα βελτιώσει την ασφάλεια δικαίου όσον αφορά την εξαίρεση των κοινωνικών υπηρεσιών. Σε σύγκριση με την τροποποιημένη πρόταση της Επιτροπής, η κοινή θέση προσθέτει επίσης εξαιρέσεις που αφορούν τις υπηρεσίες των συμβολαιογράφων και των δικαστικών επιμελητών, που διορίζονται με επίσημη πράξη της Διοικήσεως . Η εξαίρεση αυτή ευθυγραμμίζεται ουσιαστικά με τις τροπολογίες αριθ. 18 και 81 του Ευρωπαϊκού Κοινοβουλίου και γίνεται δεκτή από την Επιτροπή. Τέλος, η κοινή θέση επιβεβαίωσε την εξαίρεση των υπηρεσιών των γραφείων εύρεσης προσωρινής εργασίας, των υπηρεσιών υγειονομικής περίθαλψης, των δραστηριοτήτων παροχής υπηρεσιών τυχηρών παιγνίων, των ιδιωτικών υπηρεσιών ασφαλείας και της φορολογίας από το πεδίο εφαρμογής της οδηγίας, όπως προβλέπεται από τις τροπολογίες του Ευρωπαϊκού Κοινοβουλίου (βλ. ειδικότερα τις αριθ. 17, 19, 78, 80, 82, 300, 302/332, 304), αλλά και από την τροποποιημένη πρόταση της Επιτροπής.

Σχέση της οδηγίας με άλλες διατάξεις του κοινοτικού δικαίου (άρθρο 3). Η κοινή θέση ακολουθεί την προσέγγιση των τροπολογιών του Ευρωπαϊκού Κοινοβουλίου (αριθ. (21, 83, 219, 307) και της τροποποιημένης πρότασης, και ως εκ τούτου σαφώς αναφέρει ότι η οδηγία δεν θίγει άλλες κοινοτικές πράξεις και ότι σε περίπτωση σύγκρουσης με άλλες κοινοτικές πράξεις που διέπουν ειδικές πτυχές της πρόσβασης και της άσκησης μιας δραστηριότητας παροχής υπηρεσιών, υπερισχύουν οι διατάξεις που ρυθμίζουν αυτές τις ειδικές πτυχές στις εν λόγω πράξεις. Επιπλέον, η κοινή θέση επιβεβαιώνει επίσης ότι η οδηγία δεν αφορά τους κανόνες του ιδιωτικού διεθνούς δικαίου, και ιδίως τους κανόνες που εξασφαλίζουν ότι οι καταναλωτές επωφελούνται από την προστασία που τους παρέχουν οι κανόνες περί προστασίας των καταναλωτών που προβλέπονται στη νομοθεσία περί καταναλωτών που ισχύει στο δικό τους κράτος μέλος.

Ορισμοί (άρθρο 4). Η κοινή θέση αντικατοπτρίζει τις τροπολογίες του Ευρωπαϊκού Κοινοβουλίου (1-3, 5-6, 11, 25-26, 93-94 και 97-98) και το κείμενο της τροποποιημένης πρότασης που αφορά τον ορισμό των όρων που χρησιμοποιούνται στην οδηγία.

3.2.2. Διοικητική απλούστευση (άρθρα 5-8)

Απλούστευση διαδικασιών (άρθρο 5). Η κοινή θέση ενσωματώνει τις τροπολογίες του Ευρωπαϊκού Κοινοβουλίου (βλ. τροπολογίες αριθ. 27, 29-30, 99· αντίστοιχο τμήμα της τροπολογίας αριθ. 100), όπως περιελήφθησαν στην τροποποιημένη πρόταση, με μικρές αλλαγές στη διατύπωση. Έτσι, μια νέα πρόταση στην παράγραφο 1 καθιστά σαφές ότι η υποχρέωση των κρατών μελών να απλουστεύσουν τις οικείες διαδικασίες και διατυπώσεις θα προκύψει όταν, μετά από εξέταση, οι εν λόγω διαδικασίες και διατυπώσεις φαίνεται ότι «δεν είναι αρκούντως απλές». Η προσθήκη αυτή μπορεί να γίνει δεκτή από την Επιτροπή.

Ενιαία κέντρα εξυπηρέτησης (άρθρο 6). Η κοινή θέση ουσιαστικά υιοθετεί το κείμενο της τροποποιημένης πρότασης, το οποίο βασίζεται στις σχετικές τροπολογίες (104 και 309) του Ευρωπαϊκού Κοινοβουλίου. Αλλάζοντας την πρόθεση από «σε» σε «μέσω» στην παράγραφο 1, αποσαφηνίζει περαιτέρω ότι ο ρόλος των ενιαίων κέντρων εξυπηρέτησης μπορεί να περιορισθεί στη λειτουργία τους ως διαμεσολαβητών μεταξύ του παρόχου υπηρεσιών και των αρμόδιων αρχών. Η αποσαφήνιση αυτή μπορεί να γίνει δεκτή από την Επιτροπή.

Δικαίωμα ενημέρωσης (άρθρο 7). Η κοινή θέση ενσωματώνει τις τροπολογίες του Ευρωπαϊκού Κοινοβουλίου (31, 33, 105-106 και 108-110) που είχαν γίνει δεκτές με την τροποποιημένη πρόταση, με ήσσονος σημασίας αλλαγές στη διατύπωση ως προς το ότι η οδηγία δεν επηρεάζει τη νομοθεσία των κρατών μελών σχετικά με τη χρήση των γλωσσών.

Ηλεκτρονική διεκπεραίωση διαδικασιών (άρθρο 8). Η κοινή θέση ενσωματώνει το κείμενο της τροποποιημένης πρότασης, το οποίο βασίστηκε στις τροπολογίες του Ευρωπαϊκού Κοινοβουλίου (σχετικά τμήματα της τροπολογίας αριθ. 32 και 111). Η κοινή θέση διευκρινίζει στην αιτιολογική σκέψη 52 ότι η υποχρέωση θέσπισης διαδικασιών που εφαρμόζουν ηλεκτρονικά μέσα δεν εμποδίζει τα κράτη μέλη να προσφέρουν, πέραν των ηλεκτρονικών, και άλλα μέσα για τη διεκπεραίωση των διαδικασιών και διατυπώσεων. Επιπλέον, η κοινή θέση επεκτείνει τη δυνατότητα εφαρμογής μη ηλεκτρονικών διαδικασιών στις περιπτώσεις που είναι αναγκαίο να διερευνηθεί η προσωπική ακεραιότητα του παρόχου ή του αρμοδίου προσωπικού του. Τέλος, η κοινή θέση προβλέπει στην παράγραφο 3 ότι οι κανόνες που αποσκοπούν στη διευκόλυνση της διαλειτουργικότητας πρέπει να λαμβάνουν υπόψη «τα κοινά πρότυπα που εκπονούνται σε κοινοτικό επίπεδο». Οι αλλαγές αυτές μπορούν να γίνουν δεκτές από την Επιτροπή, δεδομένου ότι βελτιώνουν το κείμενο.

3.2.3. Ελευθερία εγκατάστασης των παρόχων υπηρεσιών (άρθρα 9-15)

Συστήματα χορήγησης άδειας (άρθρο 9). Η κοινή θέση περιλαμβάνει το κείμενο της τροποποιημένης πρότασης (το οποίο είχε ενσωματώσει τις τροπολογίες αριθ. 35 και 112-113 και, εν μέρει, τις τροπολογίες αριθ. 37, 115 και 117), με μικρές αλλαγές στη διατύπωση της παραγράφου 3. Η Επιτροπή μπορεί να αποδεχθεί την τροποποίηση αυτή, δεδομένου ότι αυξάνει τη σαφήνεια του κειμένου, χωρίς να αλλοιώνει την ουσία της τροπολογίας του Ευρωπαϊκού Κοινοβουλίου.

Προϋποθέσεις για τη χορήγηση άδειας (άρθρο 10). Η κοινή θέση ενσωματώνει το κείμενο της τροποποιημένης πρότασης, το οποίο βασιζόταν εν μέρει στις τροπολογίες του Ευρωπαϊκού Κοινοβουλίου (τροπολογίες αριθ. 34, 118, 119, 120, 121, 122), με μικρές αλλαγές στη διατύπωση. Αντίθετα από την τροποποιημένη πρόταση (η οποία είχε υιοθετήσει την τροπολογία αριθ. 120 του Ευρωπαϊκού Κοινοβουλίου), η κοινή θέση δεν προβλέπει στην παράγραφο 3 ότι τα κράτη μέλη, κατά την αξιολόγηση του κατά πόσο οι συνθήκες για τη χορήγηση αδειών σε άλλο κράτος μέλος είναι ισοδύναμες ή κατ’ ουσία συγκρίσιμες, εξετάζουν τις επιπτώσεις τους και την αποτελεσματικότητα της εφαρμογής τους. Η διαγραφή αυτή είναι αποδεκτή για την Επιτροπή, διότι η πρόταση δημιούργησε προβληματισμό σχετικά με τη δυνατότητα πρακτικής εφαρμογής της. Τέλος, η κοινή θέση ορίζει στην παράγραφο 6 ότι οι αποφάσεις για τη χορήγηση άδειας δεν χρειάζεται να είναι αιτιολογημένες ή να μπορούν να προσβληθούν ενώπιον των δικαστηρίων· αυτό συμβαδίζει με την τροπολογία αριθ. 122 του Ευρωπαϊκού Κοινοβουλίου, η οποία δεν είχε ενσωματωθεί στην τροποποιημένη πρόταση. Η Επιτροπή μπορεί να αποδεχθεί αυτή την προσθήκη.

Διάρκεια της άδειας (άρθρο 11). Επιλογή μεταξύ περισσοτέρων υποψηφίων (άρθρο 12). Η κοινή θέση ενσωματώνει το κείμενο της τροποποιημένης πρότασης, το οποίο βασίστηκε σε μεγάλο βαθμό στις τροπολογίες του Ευρωπαϊκού Κοινοβουλίου (αριθ. 36, 38, 124-127, 128 και 129· μέρος των τροπολογιών αριθ. 30 και 130).

Απαιτήσεις που απαγορεύονται (άρθρο 14). Η κοινή θέση ενσωματώνει το κείμενο της τροποποιημένης πρότασης, το οποίο βασίστηκε κυρίως στις τροπολογίες του Ευρωπαϊκού Κοινοβουλίου (αριθ. 41, 138, 140 και 141, 40, 142 και 143), με προσθήκες στην παράγραφο 6 (η απαγόρευση της διαβούλευσης με ανταγωνιστικούς φορείς δεν αφορά τη διαβούλευση με το κοινό) και στην παράγραφο 7 (η ασφάλιση εξισώνεται με τις χρηματοοικονομικές εγγυήσεις: Τα κράτη μέλη μπορούν και πάλι να επιβάλουν το ένα από τα δύο, εφόσον δεν υπάρχει υποχρέωση να συναφθούν με πάροχο υπηρεσιών εγκατεστημένο στο εν λόγω κράτος μέλος). Η Επιτροπή μπορεί να αποδεχθεί τις προσθήκες αυτές, δεδομένου ότι βελτιώνουν τη σαφήνεια του κειμένου.

Απαιτήσεις που πρέπει να αξιολογηθούν (άρθρο 15). Η κοινή θέση ακολουθεί την προσέγγιση της τροποποιημένης πρότασης και τις τροπολογίες του Ευρωπαϊκού Κοινοβουλίου (αριθ. 42, 144-145, 147-149 και 242· 146 και 150) που είχαν συμπεριληφθεί σε αυτή, ενώ κάνει ορισμένες αλλαγές στη διάταξη (βλ. παρακάτω, § 3.3).

3.2.4. Ελεύθερη παροχή υπηρεσιών και παρεκκλίσεις (άρθρα 16-18, τα οποία αντιστοιχούν στα άρθρα 16-19 στην τροποποιημένη πρόταση της Επιτροπής)

Όσον αφορά τη διάταξη για την ελεύθερη παροχή υπηρεσιών (άρθρο 16) , η κοινή θέση αντικατοπτρίζει πλήρως τις τροπολογίες του Ευρωπαϊκού Κοινοβουλίου (βλ. τροπολογίες αριθ. 45 έως 47, 152 και 293/αναθ.4), οι οποίες είχαν ενσωματωθεί στην τροποποιημένη πρόταση της Επιτροπής, και προσθέτει μια νέα αιτιολογική σκέψη (82), η οποία περιέχει διευκρινίσεις σχετικά με την εφαρμογή των κανόνων των κρατών μελών για τις συνθήκες απασχόλησης. Όσον αφορά τις συναφείς συμπληρωματικές παρεκκλίσεις (άρθρο 17) , η κοινή θέση αντικατοπτρίζει επίσης τις τροπολογίες του Ευρωπαϊκού Κοινοβουλίου (αριθ. 53, 48, 50, 51, 54, 161, 162, 163, 165, 169, 170, 171, 172, 173, 174 και 175, 400, 404) και ενσωματώνει το κείμενο της τροποποιημένης πρότασης με μικρή αναδιατύπωση της παραγράφου 12 ως προς τις αποστολές αποβλήτων. Η διάταξη σχετικά με μεταβατικές παρεκκλίσεις (άρθρο 18 της αρχικής πρότασης της Επιτροπής) έχει διαγραφεί, σύμφωνα με την ψήφο του Ευρωπαϊκού Κοινοβουλίου κατά την πρώτη ανάγνωση και με την τροποποιημένη πρόταση της Επιτροπής. Τέλος, η κοινή θέση επιβεβαιώνει το κείμενο της τροποποιημένης πρότασης όσον αφορά τις παρεκκλίσεις για μεμονωμένες περιπτώσεις (άρθρο 18, το οποίο αντιστοιχεί στο άρθρο 19 της τροποποιημένης πρότασης της Επιτροπής) .

3.2.5. Δικαιώματα των αποδεκτών των υπηρεσιών (άρθρα 19-21, τα οποία αντιστοιχούν στα άρθρα 20-23 στην τροποποιημένη πρόταση της Επιτροπής)

Όσον αφορά τα δικαιώματα των αποδεκτών των υπηρεσιών (άρθρα 19-21) , η κοινή θέση αντικατοπτρίζει σε πολύ μεγάλο βαθμό την τροπολογία που εγκρίθηκε από το Ευρωπαϊκό Κοινοβούλιο, καθώς και την τροποποιημένη πρόταση της Επιτροπής. Ειδικότερα, όσον αφορά τις διατάξεις σχετικά με τους περιορισμούς που απαγορεύονται και τη μη εισαγωγή διακρίσεων (άρθρο 19-20) , η κοινή θέση επιβεβαιώνει το κείμενο της τροποποιημένης πρότασης, με εξαίρεση τη διαγραφή του στοιχείου γ), η οποία γίνεται δεκτή από την Επιτροπή. Σχετικά με τη βοήθεια για τους αποδέκτες (άρθρο 21) , η κοινή θέση αντικατοπτρίζει, με μικρές αλλαγές, την τροπολογία αριθ. 178 του Ευρωπαϊκού Κοινοβουλίου και την τροποποιημένη πρόταση. Τέλος, η κοινή θέση ακολουθεί πλήρως την προσέγγιση του Ευρωπαϊκού Κοινοβουλίου και της τροποποιημένης πρότασης και επιβεβαιώνει τη διαγραφή των διατάξεων σχετικά με την επιστροφή δαπανών υγειονομικής περίθαλψης που παρέχεται σε άλλο κράτος μέλος , οι οποίες περιλαμβάνονταν στο άρθρο 23 της αρχικής πρότασης.

3.2.6. Απόσπαση εργαζομένων και υπηκόων τρίτων χωρών (άρθρα 24 και 25 της αρχικής πρότασης)

Η κοινή θέση ακολουθεί την προσέγγιση του Ευρωπαϊκού Κοινοβουλίου (τροπολογίες αριθ. 181, 182/248, 63-64, 183/249 και 65-66) και της τροποποιημένης πρότασης, και ως εκ τούτου επιβεβαιώνει τη διαγραφή των άρθρων 24 και 25.

3.2.7. Ποιότητα των υπηρεσιών (άρθρα 22-27, τα οποία αντιστοιχούν στα άρθρα 26-32 της τροποποιημένης πρότασης της Επιτροπής)

Ως προς τη διάταξη σχετικά με πληροφορίες για τους παρόχους και τις υπηρεσίες τους (άρθρο 22, πρώην άρθρο 26 της τροποποιημένης πρότασης της Επιτροπής) , η κοινή θέση αντικατοπτρίζει την ψήφο του Ευρωπαϊκού Κοινοβουλίου καθώς και την τροποποιημένη πρόταση όσον αφορά την υποχρέωση του παρόχου να γνωστοποιεί πληροφορίες για το νομικό καθεστώς και τη μορφή του. Επιπλέον, όλες οι απαιτήσεις για πληροφορίες, οι οποίες προβλέπονταν ήδη από άλλες διατάξεις της οδηγίας (όπως για την ασφάλιση ή τις εγγυήσεις, τις εγγυήσεις μετά την πώληση, τις δραστηριότητες πολλαπλών ειδικοτήτων και τους κώδικες δεοντολογίας), συγκεντρώνονται στο παρόν άρθρο, το οποίο γίνεται δεκτό από την Επιτροπή. Σχετικά με την ασφάλιση επαγγελματικής ευθύνης (άρθρο 23, πρώην άρθρο 27 της τροποποιημένης πρότασης της Επιτροπής) , η κοινή θέση ακολουθεί την προσέγγιση του Ευρωπαϊκού Κοινοβουλίου ( βλ. ειδικότερα τις τροπολογίες αριθ. 64, 187, 188 και 190) και της τροποποιημένης πρότασης και επιβεβαιώνει ότι η επαγγελματική ασφάλιση δεν είναι υποχρεωτική. Η κοινή θέση εισάγει ορισμένες ήσσονος σημασίας αλλαγές στην τροποποιημένη πρόταση, όπως η μεταφορά της παραγράφου 2 σχετικά με τις απαιτήσεις πληροφόρησης στο άρθρο 26 και η απαλοιφή της διαδικασίας στην περίπτωση κρίσης στην ασφαλιστική αγορά, η οποία ήταν όντως περιττή, δεδομένου του μη υποχρεωτικού χαρακτήρα της επαγγελματικής ασφάλισης. Τέλος, σε σχέση με τις διατάξεις για τις δραστηριότητες πολλαπλών ειδικοτήτων (άρθρο 25, πρώην άρθρο 30 της τροποποιημένης πρότασης της Επιτροπής) , την πολιτική ποιότητας των υπηρεσιών (άρθρο 26, πρώην άρθρο 31) και την επίλυση διαφορών (άρθρο 27, πρώην άρθρο 32) , η κοινή θέση αναπαράγει πλήρως, με μικρές μόνο προσαρμογές της διατύπωσης, τα κείμενα της τροπολογίας του Ευρωπαϊκού Κοινοβουλίου και της τροποποιημένης πρότασης.

3.2.8. Διοικητική συνεργασία (άρθρα 28-36, τα οποία αντιστοιχούν στα άρθρα 33-38 στην τροποποιημένη πρόταση της Επιτροπής)

Αμοιβαία συνδρομή, εποπτεία και συναφείς διατάξεις (άρθρα 28-36). Η κοινή θέση περιλαμβάνει, με πολύ μικρές αλλαγές, το κείμενο της τροποποιημένης πρότασης, το οποίο είχε ήδη ενσωματώσει τις τροπολογίες του Ευρωπαϊκού Κοινοβουλίου (βλ. ειδικότερα τις τροπολογίες αριθ. 68-69, 197-198, 200-203), αν και χρησιμοποίησε διαφορετική δομή βασιζόμενη σε προηγούμενες συζητήσεις στο Συμβούλιο.

3.2.9. Πρόγραμμα σύγκλισης και τελικές διατάξεις (άρθρα 37-46, τα οποία αντιστοιχούν στα άρθρα 39-48 στην τροποποιημένη πρόταση της Επιτροπής)

Όσον αφορά τους κώδικες δεοντολογίας (άρθρο 37, πρώην άρθρο 39 της τροποποιημένης πρότασης της Επιτροπής) , τη συμπληρωματική εναρμόνιση (άρθρο 38, πρώην άρθρο 40) και τη ρήτρα αναθεώρησης (άρθρο 41, πρώην άρθρο 43) , η κοινή θέση επιβεβαιώνει, με μικρές αλλαγές που δεν θίγουν την ουσία των εν λόγω διατάξεων, τις τροπολογίες του Ευρωπαϊκού Κοινοβουλίου και την τροποποιημένη πρόταση. Τέλος, ως προς την προθεσμία εφαρμογής (άρθρο 44 παράγραφος 1, πρώην άρθρο 45 παράγραφος 1) , η κοινή θέση ενσωματώνει την τροπολογία του Ευρωπαϊκού Κοινοβουλίου και παρατείνει την προθεσμία εφαρμογής σε 3 έτη, αντί των 2 ετών που προβλέπονταν στην τροποποιημένη πρόταση. Η παράταση αυτή μπορεί να γίνει δεκτή από την Επιτροπή.

3.3 Άλλα στοιχεία που εισήχθησαν στην κοινή θέση από το Συμβούλιο

Διαδικασίες για τη χορήγηση άδειας (άρθρο 13). Σε σύγκριση με την τροποποιημένη πρόταση, η κοινή θέση επιφέρει ορισμένες αλλαγές στις παραγράφους 3 και 4 του άρθρου 13 και στην αιτιολογική σκέψη 63, οι οποίες σχετίζονται με την αρχή ότι οι άδειες θεωρείται ότι έχουν χορηγηθεί ελλείψει απάντησης των αρμόδιων αρχών. Σύμφωνα με την κοινή θέση, τα κράτη μέλη επιτρέπεται να παρατείνουν την προθεσμία απάντησης, όταν αυτό δικαιολογείται από την πολυπλοκότητα του θέματος και υπό τον όρο ότι ο αιτών ενημερώνεται για την παράταση και για τους λόγους της. Επιπλέον, η αιτιολογική σκέψη 63 εξηγεί ότι μπορούν να εφαρμοστούν από τα κράτη μέλη διαφορετικές ρυθμίσεις για τις διαδικασίες χορήγησης άδειας, όταν δικαιολογούνται αντικειμενικά από επιτακτικούς λόγους δημοσίου συμφέροντος, οι οποίες μπορεί να περιλαμβάνουν κανόνες που προβλέπουν τη σιωπηρή απόρριψη της αίτησης με την εκπνοή της σχετικής προθεσμίας. Οι αλλαγές αυτές θα ικανοποιήσουν επίσης τις ανησυχίες του Ευρωπαϊκού Κοινοβουλίου, το οποίο είχε ψηφίσει υπέρ της απαλοιφής της αρχής τον σιωπηρών χορηγήσεων άδειας, καθόσον θεωρήθηκε ότι η αρχή αυτή δεν παρέχει επαρκή περιθώρια ευελιξίας. Ταυτόχρονα, δεν θα θιγεί ο στόχος να καταστούν οι διαδικασίες για τη χορήγηση άδειας ταχύτερες και περισσότερο προβλέψιμες για τους οικονομικούς παράγοντες. Επομένως, η Επιτροπή δέχεται τις αλλαγές που έχουν επέλθει στο άρθρο 13 της κοινής θέσης.

Διαδικασία αξιολόγησης σχετικά με την ελευθερία εγκατάστασης (άρθρο 15). Η κοινή θέση επιφέρει ορισμένες αλλαγές στην παράγραφο 4 σχετικά με την εφαρμογή της διαδικασίας αξιολόγησης στις υπηρεσίες γενικού οικονομικού ενδιαφέροντος. Οι τροποποιήσεις αυτές στόχο έχουν να διευκρινισθεί ότι η διαδικασία αξιολόγησης δεν πρέπει να παρακωλύει την εκτέλεση της αποστολής που έχει ανατεθεί στις υπηρεσίες γενικού οικονομικού ενδιαφέροντος. Αυτό θα πρέπει να καθησυχάσει το Ευρωπαϊκό Κοινοβούλιο όσον αφορά τη δυνητική επίδραση της διαδικασίας αξιολόγησης στις υπηρεσίες γενικού οικονομικού ενδιαφέροντος. Κατά την άποψη της Επιτροπής είναι σαφές ότι η διαδικασία αξιολόγησης δεν πρέπει να θέτει σε κίνδυνο την εκτέλεση του έργου των υπηρεσιών γενικού οικονομικού ενδιαφέροντος. Επιπλέον, η κοινή θέση εισάγει αλλαγές σε σχέση με τις απαιτήσεις κοινοποίησης που αφορούν τα κράτη μέλη. Αυτό θα πρέπει να ικανοποιήσει το Ευρωπαϊκό Κοινοβούλιο, το οποίο θεώρησε την υποχρέωση κοινοποίησης υπερβολικά περιοριστική για τα κράτη μέλη. Ειδικότερα, η κοινή θέση διαγράφει από την παράγραφο 6 τη φράση «και εφόσον οι νέες απαιτήσεις υπαγορεύονται από νέες συνθήκες». Η διαγραφή αυτή μπορεί να γίνει δεκτή. Στην παράγραφο 7, η κοινή θέση προσθέτει μια νέα πρόταση που εξηγεί ότι η κοινοποίηση σύμφωνα με την οδηγία 98/34/ΕΚ πληροί, ταυτόχρονα, την υποχρέωση κοινοποίησης που προβλέπεται στην παρούσα οδηγία. Η Επιτροπή μπορεί επίσης να αποδεχθεί την προσθήκη αυτή, η οποία παρέχει αυξημένη ασφάλεια δικαίου τόσο για τις εθνικές διοικήσεις όσο και για τα κοινοτικά θεσμικά όργανα. Η Επιτροπή υπογραμμίζει ότι επί του παρόντος μόνο οι υπηρεσίες της κοινωνίας της πληροφορίας καλύπτονται από την οδηγία 98/34/ΕΚ, όπως τροποποιήθηκε από την οδηγία 98/48/ΕΚ.

Αξιολόγηση των εθνικών απαιτήσεων (άρθρο 39, το οποίο αντιστοιχεί στο άρθρο 41 της τροποποιημένης πρότασης της Επιτροπής). Η κοινή θέση προβλέπει, στο άρθρο 39 παράγραφος 5, μια νέα διαδικασία, σύμφωνα με την οποία τα κράτη μέλη υποβάλλουν στην Επιτροπή έκθεση σχετικά με τις εθνικές απαιτήσεις η εφαρμογή των οποίων ενδέχεται να εμπίπτει στο πεδίο του τρίτου εδαφίου του άρθρου 16 παράγραφος 1 και του άρθρου 16 παράγραφος 3, η δε Επιτροπή κοινοποιεί τις απαιτήσεις αυτές στα άλλα κράτη μέλη και παρέχει αναλύσεις και προσανατολισμούς για την εφαρμογή τους στο πλαίσιο της οδηγίας. Η Επιτροπή μπορεί να αποδεχθεί τις διατάξεις αυτές, δεδομένου ότι αυξάνουν τη διαφάνεια και την ασφάλεια δικαίου για τους οικονομικούς παράγοντες.

Επιτροπολογία (άρθρο 40, το οποίο αντιστοιχεί στο άρθρο 42 της τροποποιημένης πρότασης της Επιτροπής). Η κοινή θέση προβλέπει μια κανονιστική επιτροπή. Η Επιτροπή μπορεί να αποδεχθεί αυτή τη διάταξη.

Προστασία δεδομένων προσωπικού χαρακτήρα (άρθρο 43). Η κοινή θέση προσθέτει ένα άρθρο για την προστασία δεδομένων προσωπικού χαρακτήρα, το οποίο επιδιώκει να διευκρινίσει ότι η εφαρμογή της οδηγίας, και ιδίως η ανταλλαγή πληροφοριών μεταξύ κρατών μελών, τηρούν τους κανόνες για την προστασία των προσωπικών δεδομένων. Η Επιτροπή μπορεί να αποδεχθεί αυτή τη διάταξη.

4. ΣΥΜΠΕΡΑΣΜΑ

Η Επιτροπή είναι της άποψης ότι η κοινή θέση διατηρεί τα βασικά στοιχεία της τροποποιημένης πρότασης της Επιτροπής, καθώς και των τροπολογιών του Ευρωπαϊκού Κοινοβουλίου. Η Επιτροπή κρίνει ότι η κοινή θέση επιτυγχάνει ικανοποιητική ισορροπία και αποτελεί ένα βιώσιμο συμβιβασμό, ο οποίος θα συμβάλει στην επίτευξη μιας γνήσιας εσωτερικής αγοράς στον τομέα των υπηρεσιών, καθώς και στην υλοποίηση των στόχων της στρατηγικής της Λισαβόνας, διαφυλάσσοντας παράλληλα την υψηλή ποιότητα των υπηρεσιών, συμπεριλαμβανομένων των δημοσίων υπηρεσιών, τα κοινωνικά δικαιώματα και τα δικαιώματα των καταναλωτών. Η Επιτροπή επομένως υποστηρίζει την κοινή θέση που ενέκρινε το Συμβούλιο.